Kokoomuksen eduskuntaryhmän puheenjohtaja Jan Vapaavuori suhtautuu valtiovarainministeri Jutta Urpilaisen ehdotukseen yli 100 000 euroa ansaitsevien määräaikaisesta solidaarisuusverosta maltillisesti.
”Kokoomus ei halua sulkea mitään vaihtoehtoja kevään vaikeiden talouspäätösten ulkopuolelle. Kynnyskysymyksiin hirttäytyminen harvoin palvelee isänmaan asiaa, varsinkaan vaikeina aikoina.”
”Hallituksen talouslinjan uskottavuus arvioidaan sopeutustoimien, rakenteellisten uudistusten ja kasvua luovien uudistusten jämäkkyyden perusteella. Kyse on nyt uskon vahvistamisesta sille, että hallitus noudattaa omaa ohjelmaansa.”
Kyse on Vapaavuoren mukaan kuitenkin aina kokonaisuudesta. ”Talousasiantuntijoiden ja valtiovarainministeriön varsin yhtenäisten laskelmien mukaan kyse on miljardien eurojen sopeutustarpeesta. Mitä raskaammista säästöpäätöksistä on kyse, sitä tärkeämpää on, että kaikki yhteiskuntaryhmät ottavat osaa talkoisiin.”
”Yksittäisenä erilliskysymyksenä emme voi solidaarisuusveroa kannattaa emmekä muutenkaan näe sille aihetta, mutta osana riittävän jämäkkää talouden sopeutuskuuria veronkorotus näyttäytyy eri valossa, eikä sitä siksi pidä sulkea vaihtoehtojen ulkopuolelle.”
eduskuntaryhmä // Kokoomus // solidaarisuusvero // sopeutus // Urpilainen